CELEX: 62018TN0684
Language: bg
Date: 2018-11-20 00:00:00
Title: Дело T-684/18: Жалба, подадена на 20 ноември 2018 г. — ZV/Комисия

28.1.2019   
            
            
               BG
            
            
               Официален вестник на Европейския съюз
            
            
               C 35/24
            
         
      Жалба, подадена на 20 ноември 2018 г. — ZV/Комисия
      (Дело T-684/18)
      (2019/C 35/30)
      Език на производството: френски
      
         Страни
      
      
         Жалбоподател: ZV (представител: J.-N. Louis, адвокат)
      
         Ответник: Европейска комисия
      
         Искания на жалбоподателя
      
      Жалбоподателят иска от Общия съд:
      
                  —
               
               
                  да отмени съобщените с писмо от 12 февруари 2018 г. решения на Комисията да отхвърли кандидатурата на жалбоподателя за длъжността заместник-омбудсман и да назначи друг кандидат на тази длъжност,
               
            
                  —
               
               
                  да осъди Комисията да заплати съдебните разноски.
               
            
         Основания и основни доводи
      
      В подкрепа на жалбата си жалбоподателят излага четири основания.
      
                  1.
               
               
                  Първо основание: злоупотреба с власт и с процесуални права. В това отношение жалбоподателят твърди, че Обявление за свободна длъжност COM/2017/1739 не позволява да се гарантира, че избраният кандидат действително има необходимото за упражняване на свободната длъжност образование и опит. Освен това жалбоподателят изтъква, че одобреният кандидат няма всички необходими квалификации, и по-специално опит в областта на медиацията и задълбочени юридически познания, що се отнася до Правилника за длъжностните лица на Европейския съюз.
               
            
                  2.
               
               
                  Второ основание: нарушение на Решение C(2002/601) на Комисията от 4 март 2002 година за засилване на службата за медиация, доколкото в член 6, параграф 3 се предвижда, че председателят на Комисията назначава заместник-омбудсманите по предложение на омбудсмана, но не се предвижда нито процедура за предварителен подбор, нито изготвянето на списък с одобрените кандидати. В случая обаче консултативният комитет по назначенията организирал процедура за предварителен подбор и представил на омбудсмана трите избрани от него кандидатури. Според жалбоподателя от това следва, че омбудсманът не се е запознал с всички кандидатури и поради това не е спазил посочената по-горе разпоредба, като е предложил на председателя на Комисията да назначи одобрения кандидат.
               
            
                  3.
               
               
                  Трето основание: неизпълнение на задължението за излагане на мотиви за обжалваните решения
               
            
                  4.
               
               
                  Четвърто основание: нарушение на Обявление за свободна длъжност COM/2017/1739 и явна грешка в преценката. В това отношение жалбоподателят твърди, че за разлика от него, одобреният кандидат не отговаря на условията, необходими за заемане на спорната длъжност съгласно посоченото по-горе обявление, и по-специално на условията да познава добре Правилника за длъжностните лица и приложимата за длъжностните лица и другите служители правна уредба и да има опит в областта на разрешаването на спорове.